Iktatószám: 25815/2025.

**ÖSSZEFOGLALÓ JELENTÉS**

**Cegléd Város Önkormányzata irányítói jogkörben működtetett**

**belső ellenőrzéséről 2024. évben**

I/ A belső ellenőrzés által végzett tevékenység bemutatása önértékelés alapján

A belső ellenőrzési kötelezettséget az államháztartásról szóló 2011. évi CXCV. törvény (Áht.) írja elő. A belső ellenőrzési tevékenységre vonatkozó előírásokat a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet (Bkr.) szabályozza.

Cegléd Város Önkormányzatánál a belső ellenőrzési tevékenység 2024. évben a Bkr. előírásai alapján került megszervezésre. Az Önkormányzat a belső ellenőrzési feladatot saját szervezettel látta el. A Ceglédi Közös Önkormányzati Hivatal szervezeti struktúrájában a belső ellenőrzés a Jegyző közvetlen alárendeltségében helyezkedik el, a feladatellátásra két álláshely áll rendelkezésre.

Az irányítói jogkörben végzett ellenőrzés hatálya kiterjedt az önkormányzati hivatalra, az önkormányzat felügyelete alá tartozó intézményekre és az önkormányzat gazdasági társaságaira. Az ellenőrzés végrehajtásához szükséges megbízólevelet a Jegyző adta ki a belső ellenőrök részére, a belső ellenőrzési programot a belső ellenőrzési vezető hagyta jóvá. A soron kívüli ellenőrzés a Képviselő-testület kezdeményezésére indult.

I.1./ Az éves ellenőrzési tervben foglalt feladatok teljesítésének értékelése

I/1/a) A tárgyévre vonatkozó éves ellenőrzési terv teljesítése, az ellenőrzések összesítése

Cegléd Város Önkormányzatának 2024. évi ellenőrzési munkatervében az irányítói ellenőrzés kapacitása 157 szakértői nap, mely 2 fő ellenőr tevékenységére épült. Az ellenőrzési tervben meghatározott témakörök ellenőrzése megtörtént, feladatelmaradásra, illetve a tervben foglalt témakörök módosítására nem került sor.

Soron kívüli célellenőrzésre a belső ellenőrzés két alkalommal kapott megbízást a főjegyzőtől, az alábbi 2. sz. táblázatban 8-as és 9-es sorszám alatt feltüntetett témakörben.

Ellenőrzési terv teljesítése 1. sz. táblázat

|  |  |  |
| --- | --- | --- |
| Megnevezés | Tervezett szakértői napok | Teljesített  szakértői napok |
| ellenőrzési feladatok | 96 | 96 |
| utóellenőrzés | 6 | 6 |
| soron kívüli ellenőrzések tartaléka | 26 | 36 |
| tanácsadói tevékenység | 15 | 5 |
| képzés | 4 | 4 |
| egyéb tevékenység (tervezés, beszámolás) | 10 | 10 |

A 2024. évi vizsgálatok témakörei: 2. sz. táblázat

|  |  |  |  |
| --- | --- | --- | --- |
|  | **Az ellenőrzés címe, tárgya** | **Az ellenőrzés célja** | **Ellenőrzés módszere** |
| 1 | Településképi követelmények ösztönzésére folyósított támogatások ellenőrzése | **Célja:** annak megállapítása, hogy:  -a településképi követelmények ösztönzésére jóváhagyott költségvetési keret szabályszerűen került-e felhasználásra,  -a támogatások folyósítása és elszámolása Cegléd Város Önkormányzatának többször módosított 9/2018. (V.30.) ök. rendelet előírásai szerint történt-e. | mintavételes ellenőrzés |
| 2 | Sportcélú támogatás felhasználásának és elszámolásának ellenőrzése | **Célja:** annak megállapítása, hogy:  -Cegléd Város Önkormányzata költségvetésében biztosított pénzügyi keret szabályszerűen került-e felhasználásra,  -a programhoz kapcsolódó kiadások elszámolását megfelelően alapozzák-e meg a számviteli bizonylatok. | tételes  ellenőrzés |
| 3 | Állami támogatás igénylését megalapozó statisztikai adatok ellenőrzése | **Célja:** annak megállapítása, hogy:  **-**a 2023. évi statisztikai kimutatásokban a gyermeklétszámot a költségvetési törvény előírásai szerint vették-e figyelembe,  - az állami támogatás igényléséhez készített megalapozó felméréseket a statisztikai adatok megfelelően támasztják-e alá. | tételes  ellenőrzés |
| 4 | Bérleti díjakból származó kintlévőségek kezelésének ellenőrzése | **Célja:** annak megállapítása, hogy:  -a kintlévőségek nyilvántartási és nyomon követési rendszerét kialakították-e,  -a kintlévőségek beszedésére tett intézkedések hozzájárulnak-e a fennálló követelésállomány csökkenéséhez. | mintavételes ellenőrzés |
| 5 | Mezőőri Szolgálat működésének ellenőrzése | **Célja**: annak megállapítása, hogy:  -a szolgálat működéséhez kapcsolódó kontrollkörnyezetet kialakították-e,  - a kontrolltevékenységek megfelelően támogatták-e a szabályszerű feladatellátást és a rendelkezésre álló pénzügyi források szabályszerű felhasználását. | tételes ellenőrzés |
| 6 | Gazd. társ-ok kezelésében lévő ingatlanokon végzett beruházás/felújítás aktiválása az önk. könyveiben | **Célja:** annak megállapítása, hogy:  - az önkormányzat tulajdonában lévő ingatlanok értékét növelő beruházások, felújítások aktiválása szabályszerűen megtörtént-e,  -a vagyonkataszterben az értékváltozás átvezetésre került-e. | tételes  ellenőrzés |
| 7 | Önkormányzati mérleg valódiságát alátámasztó leltár ellenőrzése | **Célja:** annak megállapítása, hogy:  **-**az önkormányzat vagyoni és pénzügyi helyzetét bemutató mérleg tételeit megfelelően támasztotta-e alá az évvégi leltár,  - a leltározás végrehajtása szabályszerűen történt-e, a számviteli előírások és a hely szabályzatban meghatározott eljárásrend szerint. | tételes ellenőrzés |
| 8 | VEKOP 1.2.2-15-2016-00005 számú, Ipari területek bővítése az északi ipari kereskedelmi övezetben Cegléden című projekt szabályszerűségének ellenőrzése, a 74/2024. (III.1.) Ök. hat-ban foglalt szempontok alapján. | C**élja** annak megállapítása, hogy:  a VEKOP 1.2.2-15-2016-00005 számú, Ipari területek bővítése az északi ipari kereskedelmi övezetben Cegléden című projekt kapcsán a Ceglédi Városfejlesztési Kft. 2024.03.01-ig megbízott ügyvezető felelősségi körén túlmenően indokolt lehet-e a felelőségi kör kiterjesztése a kapcsolódó közbeszerzési kiírások és azok lefolytatása alapján előálló szerződések, fedezetigazolások szabályszerűsége, a CVF Kft. ügyvezetője felett gyakorolt munkáltatói jogkör, a kapcsolódó kötelezettségvállalások szabályszerűsége és a belső kontrollrendszer működése tekintetében. | tételes  ellenőrzés |
| 9 | VEKOP 1.2.2-15-2016-00005 számú, Ipari területek bővítése az északi ipari kereskedelmi övezetben Cegléden című projekt szabályszerűségének ellenőrzése, a 118/2024. (IV.18.) Ök. hat. alapján. | C**élja** annak megállapítása, hogy a VEKOP 1.2.2-15-2016-00005 számú, Ipari területek bővítése az északi ipari kereskedelmi övezetben Cegléden című projekt kapcsán a Ceglédi Városfejlesztési Kft. 2024.03.01-ig megbízott ügyvezető felelősségi körén túlmenően indokolt lehet-e a felelőségi kör kiterjesztése, különös figyelemmel a megelőző jelentés alapján előálló fókuszkérdésekre és jogszabályi megfelelőségekre. | tételes  ellenőrzés |
| 10 | Utóellenőrzés | **Célja:** annak megállapítása, hogy az előző évi intézkedési tervek feladatai végrehajtásra kerültek-e. | mintavételes ellenőrzés |

I/1/b) Büntető, szabálysértési, kártérítési, fegyelmi eljárások

A 2024. évi ellenőrzések során büntető eljárások megindítását eredményező szabálytalanságok megállapítására nem került sor.

I.2./ Bizonyosságot adó tevékenységet elősegítő és akadályozó tényezők bemutatása

I/2/a) A belső ellenőrzés humánerőforrás ellátottsága

Cegléd Város Önkormányzatánál a belső ellenőrzési feladatokat 2024. évben az önkormányzati hivatal 2 főállású belső ellenőre látta el. A belső ellenőrök más szervezetek belső ellenőrzését is ellátták, ezért a felügyeleti jogkörben végzett ellenőrzési kapacitás az összes humánerőforrásra vetítve 0,7 fő. A belső ellenőrzési kapacitás elegendőnek bizonyult a tervben meghatározott feladatok ellátásához.

A belső ellenőrök képzettségi szintje és gyakorlata megfelelt a 28/2011 (VIII.3.) NGM rendelet előírásainak, mely a költségvetési szervek belső ellenőrzési tevékenységét végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer továbbképzéséről szól.

A belső ellenőrök az év folyamán több alkalommal vettek részt szakmai továbbképzéseken, az előírt továbbképzési kötelezettségüket teljesítették.

I/2/b) A belső ellenőrök szervezeti és funkcionális függetlenségének biztosítása

A belső ellenőrök funkcionális függetlensége a beszámolási időszakban nem sérült, mivel a jegyzőnek közvetlenül alárendelve végezték tevékenységüket. A jegyző biztosította az éves ellenőrzési terv kidolgozása, az ellenőrzési program elkészítése és végrehajtása, az ellenőrzési módszerek kiválasztása, a következtetések és ajánlások kidolgozása és az ellenőrzési jelentés elkészítése során az ellenőrök függetlenséget.

A jegyző a belső ellenőröket, a bizonyosságot adó ellenőrzési és tanácsadási tevékenységen kívüli más tevékenységek végrehajtásába nem vonta be.

I/2/c) Összeférhetetlenségi esetek

A belső ellenőrök tekintetében a Bkr. 20. §-a szerinti összeférhetetlenségi okok megállapítására nem került sor.

I/2/d) A belső ellenőri jogokkal kapcsolatos esetleges korlátozások bemutatása

Az ellenőrzések során a Bkr. 25.§ a)-e) pontjaiban megfogalmazott, az ellenőr jogosultságait korlátozó intézkedésre nem került sor.

I/2/e) A belső ellenőrzés végrehajtását akadályozó tényezők

A belső ellenőrzés rendelkezésére bocsátott eszközök (informatikai rendszerek, jogforrások elérése, stb.) hozzájárultak a feladat színvonalas ellátásához. Az ellenőrzésekre való felkészülés és az ellenőrzések végrehajtásához szükséges információellátottság megfelelőnek minősíthető. Az ellenőrzések végrehajtását akadályozó tényezők nem merültek fel.

I/2/f) Az ellenőrzések nyilvántartása

Az ellenőrzések nyilvántartásának kialakításáról a Bkr. 22. és 50. §-ai szerint került sor. A belső ellenőrzési vezető gondoskodott a megfelelő nyilvántartás vezetéséről az elvégzett belső ellenőrzések tekintetében, illetve gondoskodott az ellenőrzési dokumentumok megőrzéséről.

I/2/q) Az ellenőrzési tevékenység fejlesztésére vonatkozó javaslatok

Az ellenőrzési rendszer fejlesztésére 2024. évben nem került sor. Az ellenőrzési tevékenység az előző évekhez hasonló formában és szervezeti felépítésben került megszervezésre, fejlesztést az önkormányzat nem tervez.

I.3./ A tanácsadó tevékenység bemutatása

Az önkormányzatnál 2024. évben a belső ellenőrzés 5 szakértői napot fordított tanácsadásra, mely tanácsadás a jegyző szóbeli megbízása alapján kiterjedt a 2024. évi költségvetési tervezés előkészítésére és a kontrollrendszer működése során feltárt problémák értékelésére.

**II./ A belső kontrollrendszer működésének értékelése ellenőrzési tapasztalatok alapján**

II.1**/** A belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok

3. sz. táblázat

|  |  |
| --- | --- |
| **Fontosabb megállapítások, következtetések** | **Javaslatok** |
| 1. Településképi követelmények ösztönzésére folyósított támogatások ellenőrzése   Cegléd Város Önkormányzatának Képviselő-Testülete, a 9/2018. (V.30.) Ök. rendeletben a városban lévő építészeti értékek megvédése érdekében pályázati rendszert hozott létre, mely keretében magánszemélyek és társasházak pályázhatnak olyan épületfelújításokra melyek a városi arculat javítását is szolgálják. 2023. évben a Képviselő-testület 10 000 000,- Ft-ban állapította meg a pályázati keretet, mely felhasználására az év során két pályázati felhívást írt ki.  A két pályázati eljárásban 2 érvényes pályázat érkezett a Beruházási és Közbiztonsági Irodához. A támogatások összege, az ingatlanok településképi rendelete szerinti besorolása alapján egy esetben 4 000 000,- Ft-ban, egy esetben 2 500 000 Ft-ban került megállapításra.  Az ellenőrzés megállapította, hogy a pályázati kiírásokra és a támogatási kérelmek elbírálására a rendeletben foglaltak szerint került sor. A bírálathoz szükséges dokumentumok alapján a Szakmai Munkacsoport a pályázati anyagokat tárgyalta. A városi Főépítész a megvalósítást ellenőrizte és írásban ismertette véleményét a Gazdasági Bizottságnak a támogatott felújítások megvalósításáról. Az elszámolás elfogadásáról a Gazdasági Bizottság döntött.  Az első pályázati eljárásban nyertes pályázó elszámolt határidőben az odaítélt támogatás összegével. A második pályázati eljárás nyertese a felújtást nem tudta a támogatási szerződésben foglalt határidő végéig befejezni, ezért átütemezési kérelmet nyújtott be, melyet a Gazdasági Bizottság jóváhagyott.  Az ellenőrzés megállapította, hogy 2023. évben a településképi támogatásokra kialakított pályáztatási rendszer szabályszerűen működött, a településképi rendeletben meghatározott eljárásrend alapján. Az ügyintézési folyamatban a rendelet előírásait betartották, a végrehajtást ellenőrizték. | Az ellenőrzés nem tett javaslatot. |
| 1. Sportcélú támogatás felhasználásának és elszámolásának ellenőrzése   A Képviselő-testület 2023. évben a „Sportolj Velünk Cegléd Program” támogatására összesen 16 000 000,- Ft-ot biztosított. Az önkormányzat a Sportkoncepció céljaival összhangban a városi sportkoordinátoron keresztül együttműködött a helyi sportszervezetekkel, sportegyesületekkel és támogatta tevékenységüket.  A keretfelhasználásra a városi sportkoordinátor kapott jogosultságot, Cegléd Város Önkormányzatával megkötött Megbízási szerződés alapján.  Az ellenőrzés megállapította, hogy a sportkeret a jóváhagyott célokra került felhasználásra, a sportkoordinátor tervében meghatározott programokra. A támogatás felhasználását a Sportcsarnok Kft. könyveiben megjelenő kiadások mutatták, valamint a sportkoordinátor nyilvántartása.  A sportkoordinátor a Sportcsarnok Kft.-vel nem állt munkavégzésre irányuló jogviszonyban, így az ügyvezető a keretfelhasználás tekintetében a kiadások indokoltságát nem ellenőrizte, felelőssége nem terjedt ki a feladatellátás formájára, mennyiségére, hanem csak a számviteli szabályok betartására.  A sportkoordinátor a megbízásával kapcsolatosan benyújtott számlákhoz havi beszámolót nem nyújtott be az önkormányzatnak, a beszámolás a keret felhasználásáról írásos formában nem valósult meg.  Az ellenőrzés a sportkeret felhasználásának és elszámolásának folyamatában kockázatosnak értékelte a kontrollok működését. Megállapításaiban néhány számviteli hiányosságra hívta fel a sportkoordinátor és a Sportcsarnok Kft. vezetőjének figyelmét, továbbá tájékoztatta az önkormányzatot a kialakított rendszerból adódó kockázatokra.  Az ellenőrzés néhány hiányosságot tárt fel a támogatás felhasználását megalapozó dokumentumok, valamint az előző és a tárgyévben felhasznált keret elszámolása tekintetében. | Ügyvezetőnek:  1/ Sportcsarnok Kft. működési költségeibe beépülő sportkoordinátori keret elkülönített főkönyvi nyilvántartásának pontos vezetése, bizonylati fegyelem betartása.  Sportkoordinátornak:  1/ Sporteseményekhez kapcsolódó kifizetések részletesebb alátámasztása megrendelőkkel, árajánlatokkal.  2/ Megbízási szerződésben foglalt feltételek teljesítése a beszámolás tekintetében.  3/ A támogatás elszámolásánál a tárgyévi és az áthúzódó tételek elkülönítése. |
| 1. Állami támogatás igénylését megalapozó statisztikai adatok ellenőrzése   Az ellenőrzés megállapította, hogy a 2024. évi óvodai gyermeklétszám után járó állami támogatást Cegléd Város Önkormányzata a 2023. október havi oktatási statisztikában rögzített adatok alapján igényelte.  Az oktatási statisztikák mind a három óvoda /Lövész Utcai Óvoda, Széchenyi Úti Óvoda, Pesti Úti Óvoda/ esetében szabályszerűen kerültek összeállításra, az állami támogatás igényléséhez készített megalapozó felméréseket a statisztikai adatok megfelelően támasztották alá.  Az ellenőrzés megállapította, hogy mind a három székhelyóvoda 2023. októberi oktatási statisztikájában jelentett létszámadatok megegyeznek a felvételi és mulasztási naplók alapján összesített létszámmal, és a 2024. évre vonatkozó, állami támogatás igénylése céljából elkészített felmérés adataival. Az óvodák a sajátos nevelési igényű gyermekek után járó többlettámogatás igényléséhez szükséges szakértői véleményekkel rendelkeztek, a kettő, illetve három főként figyelembe vett létszámot dokumentálták. | Az ellenőrzés nem tett javaslatot. |
| 1. Bérleti díjakból származó kintlévőségek kezelésének ellenőrzése   A tulajdonos önkormányzat a Feladatellátásikeretszerződés és a Hasznosítási szerződésben foglaltak alapján feljogosította a VÁRVAG Nonprofit Kft.-ét a lakás és nem lakás célú ingatlanok kezelésével, hasznainak szedésével, a feladatellátással kapcsolatosan beszámolási kötelezettséget írt elő, melynek ki kell térnie a kintlévőségek alakulására, a beszedés iránt megtett intézkedésekre.  A Kft-nél a Belső kontrollrendszer szabályzatban rögzítették a kintlévőségek kezeléséhez kapcsolódó feladatokat. A szabályzatban nem határozták meg, hogy egyes követelések esetében milyen végrehajtási cselekmények kezdeményezhetők, és a követelés lejártát követően milyen határidővel kell a végrehajtást elindítani. A Kft. könyveiben nyilvántartott 2023. év végi vevőkövetelésből 76 247 992,- Ft-ot takart a bérleti díjakból felhalmozott tartozás, ebből a lakáscélú ingatlan 21 311 411,- Ft, a nem lakás célú ingatlan 54 936 584,- Ft.  A lakás célú ingatlanok tartozásából 13 340 383 Ft, a nem lakás célú ingatlanokból 48 316 305 Ft a 360 napon túli követelés. A nem lakás célú ingatlanokhoz kapcsolódó követelésből 43 316 305,- Ft-ot takart egy bérlő tartozása, mely több éves peres eljárás sikeres lezárása után sem vált behajthatóvá.  A bérleti díjak nemfizetéséből származó kintlévőségek eltérő képet mutattak a lakáscélú és nem lakáscélú ingatlanok esetében, a bérlői kör és a bérlemény eltérő funkcióját figyelembe véve. Míg a láscélú ingatlanok családok/magánszemélyek lakhatását biztosítják és ezáltal a fizetési szándék és lehetőség a jövedelmi viszonyok és a szociális helyzet függvénye, a nem lakás célú ingatlanok esetében a bérlő tevékenységét befolyásoló tényező a gazdasági helyzet és az infláció, mely kihat a fizetési kötelezettség teljesítésére. Összességében az ellenőrzés megállapította, hogy a bérleti díjtartozások a láscélú és a nem lakáscélú ingatlanok esetében is emelkedtek, a beszedésre tett intézkedésekkel a követelésállomány nem csökkent.  A tételes vizsgálatra kiválasztott ügyek státuszáról az ellenőrzés a helyszínen informálódott, ügyintézőkkel folytatott megbeszélés keretében. A VÁRVAG Nonprofit Kft. a végrehajtás alatt aló adósokról statisztikai adatokat gyűjtött, és az önkormányzatnak ezekről beszámolt. /felszólító levelek, ügyvédi felszólító levelek, hatósági eljárások, kilakoltatások száma/ Figyelembevéve, hogy a tartozásállományban többéves követelések jelennek meg, az ellenőrzés kockázatosnak értékelte, hogy a Kft. nem alakított ki olyan nyilvántartási rendszert, melyben minden végrehajtás alá vont követelés kortörténete nyomon követhető, és ezáltal a vezető részéről ellenőrizhetővé válik a megtett intézkedések folyamata. | Javaslat az Ügyvezetőnek:  1/ Végrehajtási cselekményekről vezetett nyilvántartási rendszer kialakítása adósok szerinti bontásban.  2/ Folyamatleírás kiegészítése a Belső kontrollrendszer szabályzatban, a tekintetben, hogy mikor és milyen jogi aktusokat kell foganatosítani a követelésbehajtás során. |
| 1. Mezőőri Szolgálat működésének ellenőrzése   Cegléd Város Önkormányzata önként vállalt feladatként 2015. január 1. napjától működteti a mezőőri szolgálatot, melynek részletszabályait a 33/2014. (XII. 23.) számú Ök. rendeletben hagyta jóvá a Képviselő-testület. A Ceglédi Közös Önkormányzati Hivatalban 2023-ban 5 fő mezőőr látta el a feladatot három havi munkaidő keretben. E mellett egy szolgálatvezető (közterület-felügyelő) és egy vagyongazdálkodási ügyintéző foglalkozott az adminisztrációs feladatokkal, melyek magukban foglalták a feladatellátás nyomon követését és a járulékbeszedést. A működés személyi feltételein túl az önkormányzat a feladatellátáshoz személygépkocsit biztosított.  Ellenőrzött időszak adatai alapján a mezőőri járulékfizetési kötelezettség alá eső ingatlanok összesített területnagysága kb. 16 ezer hektár, a mezőőri járulék megfizetésére kötelezettek száma közel 580 fő. Az ellenőrzés megállapította, hogy a mezei őrszolgálat működéséhez szükséges személyi és tárgyi feltételek biztosítottak.  A működési kiadás összege 2023-ban 29.476 e Ft, melynek 95%-a személyi jellegű kiadás, 5%-a dologi kiadás. A kiadások pénzügyi forrását 14%-ban központi támogatás, 37%-ban a mezőőri járulék és 49%-ban önkormányzati finanszírozás biztosította.  Az ellenőrzés megállapította, hogy a szolgálat működéséhez kapcsolódó kontrollkörnyezet kialakításra került. Az ellenőrzés a jogszabálynak való megfelelés érdekében a mezőőrök munkaköri leírásának aktualizálását javasolta, figyelembevéve, hogy a hivatkozott 29/1998. (IV.30.) FM rendelet hatályát vesztette, és helyébe lépett a 40/2021. (X. 27.) AM rendelet - a mezőőrök és a hegyőrök szolgálati viszonyáról.  Az ellenőrzés megállapította, hogy 2023. évben a szolgálat működése és a rendelkezésre álló pénzügyi források felhasználása szabályszerű volt, hiányosság nem merült fel. | Javaslat a Beruházási Iroda vezetőjének:  Munkaköri leírás jogszabályi hivatkozásának aktualizálása a 40/2021. (X. 27.) AM rendeletben foglaltak alapján. |
| 1. Gazdasági társaságok kezelésében lévő ingatlanokon végzett beruházás és felújítás aktiválása az önkormányzat könyveiben   Az ellenőrzés megállapította, hogy a gazdasági tarsaságoknál, a használatukban lévő önkormányzati ingatlanokon végzett beruházások, felújítások aktiválása szabályszerűen történt, az idegen/bérelt ingatlanon végzett beruházások/felújítások értéke megjelent a gazdasági társaságok mérlegében.  Az ellenőrzés megállapította, hogy a gazdasági társaságoknál megjelenő vagyonváltozás az önkormányzati vagyonkataszterben nem került átvezetésre, mivel a gazdasági társaságok és az önkormányzat közötti adatszolgáltatásban nem merült fel ennek szükségessége, a társaságok nem nyújtottak tájékoztatást az önkormányzati ingatlanvagyon növekedésének értékéről.  Az önkormányzati vagyon nyilvántartását az államháztartási jogszabályok alapján az önkormányzati mérlegben, a zárszámadáshoz csatolt vagyonkimutatásban és a vagyonkataszterben szükséges bemutatni, az egyezőséget a kimutatások között biztosítani kell. A vagyonkataszterben az önkormányzati ingatlanok értékékváltozását függetlenül attól kell rögzíteni, hogy az aktiválás az önkormányzatnál vagy a gazdasági társaságnál történt. Amennyiben a kataszterben a vagyonnövekedés megjelenik, a vagyonkimutatással való egyezőség érdekében a vagyonértéket az önkormányzatnál mérlegen kívüli tételként nyilvántartani kell.  Az ellenőrzés a vizsgált időszakra vonatkozóan tett megállapításokat és javaslatokat, de célszerűnek tartotta megvizsgálni a gazdasági társaságoknak az ingatlanérték előző évek változásait. | Javaslat a Kossuth Művelődési Központ Nonprofit Kft., Ceglédi Termálfürdő Kft., VÁRVAG Nonprofit Kft., Ceglédi Sportcsarnok Korlátolt Felelősségű Társaság Ügyvezetőinek:  Önkormányzat tájékoztatása a vagyonváltozásról,  a vagyonkataszterben való rögzítés céljából.  Pénzügyi Iroda vezetőjének:  Gazdasági társaságok tájékoztatása a jövőbeni adatszolgáltatási kötelezettség módjáról, határidejéről. |
| 1. Önkormányzati mérleg valódiságát alátámasztó leltár ellenőrzése   Az ellenőrzés megállapította, hogy a 2023. évi gazdálkodást eredményező pénzügyi és vagyoni helyzetről számot adó éves költségvetési beszámoló, az államháztartási szabályok és az államháztartási számvitel előírásainak figyelembevételével készült.  Az ellenőrzés a vizsgálat alá vont számviteli bizonylatok, leltárdokumentumok és analitikus nyilvántartások alapján állapította meg, hogy a mérlegben megjelenő eszközök és források értékét megfelelően támasztották alá. Az ellenőrzött időszakban az ASP Gazdálkodási szakrendszer számviteli alkalmazásai biztosították a megbízható könyvviteli műveleteket, az eszközök és források értékében bekövetkezett változások tekintetében. Az analitikus nyilvántartásokon alapuló főkönyvi könyvelés adatai és a leltár fordulónapi értékei megegyeztek. A 2023. december 31-i fordulónapú leltározás a jogszabályi előírások szerint megtörtént. | Az ellenőrzés nem tett javaslatot. |
| 1. VEKOP 1.2.2-15-2016-00005 számú, Ipari területek bővítése az északi ipari kereskedelmi övezetben Cegléden című projekt szabályszerűségének ellenőrzése, a 74/2024. (III.1.) Ök. határozatban foglalt szempontok alapján   A Támogatási szerződés 2017.06.26.-án jött létre Cegléd Város Önkormányzata /Kedvezményezett/ és a Nemzetgazdasági Minisztérium /Irányító Hatóság/ között, a szerződés a projektmegvalósítás során öt alkalommal módosult. A támogatás mértéke: 649.998.000 Ft. Támogatói Okirat utolsó módosítása alapján a projekt fizikai befejezésének tervezett napja: 2023.06.30., záró kifizetési igénylés benyújtásának határideje: 2023.09.30. A projektre monitoring mutatók kerültek meghatározásra: foglalkoztatás növekedés, támogatásban és vissza nem térítendő támogatásban részesülő vállalkozás számát határozták meg. Projekt lebonyolítása a Ceglédi Városfejlesztési Kft. feladata. /CVF Kft./ A pályázati összegből megvalósuló beruházás tartalma:  1.rész – útépítés, útfelújítás, 2.rész - közművek kiépítése: ivóvízellátás, szennyvízcsatornázás, csapadékvíz elvezetés, kommunikációs közmű kiépítése, 3.rész – adminisztratív szolgáltató központ építésének kivitelezése. A Projekt útépítés része megvalósult. A szolgáltatóház építését időközben az önkormányzat elvetette. A CVF Kft. a szolgáltatóház meg nem valósítása miatt a Projekt műszaki tartalmát nem csökkentette, módosítási kérelmet az Irányító Hatóságnak csak 2024. február 29-én nyújtott be, a projekt fizikai befejezésére meghatározott határidőn túl.  A közműépítés lebonyolítása 2023. második felében kezdődött el, amikor a megvalósításnak már magas kockázata volt, a beruházás kivitelezéséhez rendelkezésre álló időt figyelembevéve. A közműépítés beruházás összességében nem valósult meg, ebből a szennyvízcsatornázás elkezdődött, de nem fejeződött be. A közbeszerzési eljárás és a kivitelezés tekintetében szabálytalanságok megállapítására került sor.  A közbeszerzés megindításakor a szükséges hatósági engedélyek hiányoztak**.** A nyertes vállalkozókkal létrejött szerződések nem teljesültek, a munkálatokat az építési naplókban készre jelentették, annak ellenére, hogy a valóságban ez nem történt meg. A projekt műszaki ellenőre a munka elvégzését igazolta. Több felvetés merült fel az aláírások hitelességével kapcsolatban, ennek tisztázása az ellenőrzésnek nem volt feladata. A Polgármester a készrejelentés alapján a teljesítést igazolta, a szennyvízcsatornázás díja a vállalkozó által benyújtott számla alapján kifizetésre került.  A szabálytalanságok feltárását követően a Képviselő-testület a CVF Kft. ügyvezetőjét azonnali hatállyal felmentette, és felmerült az igény a Projektben résztvevők felelősségének tisztázására. A Polgármester fentiek alapján rendőrségi feljelentést tett.  Az ellenőrzés megállapította, hogy a CVF ügyvezetője a Projektet kezelése során nem tette meg azokat az intézkedéseket, melyek a sikeres elszámolást eredményezhették volna. A Projekthez kapcsolódó elszámolási határidőket nem tartotta be, a szükséges határidő módosításokat időben nem kezdeményezte az Irányító Hatóságnál, és ezáltal a támogatási összeg visszafizetését kockáztatta. Az Alapítónak, Polgármesternek nem adott valós tájékoztatást a Projekt helyzetéről.  A szervezetben a szakmai munka szakszerűsége és szervezettsége nem volt kellően biztosított, a Pénzügyi Irodával az információáramlás nem volt megfelelő. A támogatói okiratok módosításai nem álltak az iroda rendelkezésre, a közműépítés számláiról 2024. februárig az irodának nem volt tudomása, mivel a kivitelezők a számlákat az ügyvezetőnek adták át. Az ellenőrzés lezárásának időpontjában rendelkezésre álló információk alapján a Projekt elszámolásának feltételei nem álltak fenn, a Projekt eredményes lezárását és a támogatás elszámolását több olyan tényező befolyásolta, melyek közül bármely nem teljesítése visszafizetést kockáztatta:   * A projekt fizikai befejezésének határideje 2023.06.30.-án lejárt, a támogatói okirat módosítása iránti kérelmet az ügyvezető olyan időpontban nyújtotta be, amikor a támogatói okirat módosítása már nem valósulhatott meg. /2023.12.31./ * A Hatósági engedélyek iránti eljárások lefolytatását az ügyvezető későn indította el, az engedélyek a projekt lezárásakor sem álltak rendelkezésre. * A pályázatban vállalt műszaki tartalom nem teljesült, mivel a szolgáltató ház építése elmaradt, a műszaki tartalom csökkentése iránti kérelmet az ügyvezető 2024.02.29-én nyújtotta be az Irányító Hatóságnak. * A közműfejlesztés nem valósult meg, mivel a lebonyolítás fizikai ideje nem tette lehetővé. * A Projektben vállalt monitoring mutatók /indikátorok/ nem teljesültek. | Javaslatok:  CVF Kft.-hez rendelt feladatellátás módjának felülvizsgálata.  A műszaki ellenőr felelősségének tisztázása. /rendőrségi feljelentés tárgyához tartozik/  Olyan nyilvántartási rendszer kialakítása, melyben a kötelezettségvállalás gazdasági eseményein túlmenően, a támogatói okirat adatai is kerüljenek rögzítésre.  Bírálóbizottság tagjainak figyelemfelhívása arra, hogy a közbeszerzési eljárás előkészítésében körültekintőbben járjanak el, szorosabban közreműködjenek a közbeszerzés tárgya szerinti szakértelmet biztosító személlyel vagy szervezettel, kérjenek be vizsgálatra minden olyan dokumentumot mely az eljárás szabályszerűségét befolyásolja, és csak ezek ismeretében tegyenek javaslatot a döntéshozónak.  Az önkormányzat és a pályázatkezelő szervezet közötti kontrollfolyamatok hatékonyságának felülvizsgálata, olyan monitoring rendszer kialakítása, melyben a folyamatok/tevékenységek/ feladatok nyomon követése elősegíti a döntéshozó számára a döntéshozatalt. |
| 1. VEKOP 1.2.2-15-2016-00005 számú, Ipari területek bővítése az északi ipari kereskedelmi övezetben Cegléden című projekt szabályszerűségének ellenőrzése, a 118/2024. (IV.18.) Ök. határozatban foglalt szempontok alapján.   Az ellenőrzés a 7534/5/2024. sz. ellenőrzési jelentéssel összhangban megállapította, hogy a CVF ügyvezetőjének irányába a munkáltatói jogokat a Képviselő-testület gyakorolja, az egyéb munkáltatói jogokat a Polgármester.  Az egyéb munkáltatói jogkör gyakorlása tekintetében irányadó jogszabály az Mötv. /2011. évi CLXXXIX tv. Magyarország helyi önkormányzatairól/ A munkáltató ellenőrzési jogosítványait az általános hatályú Mt. /Munkatörvénykönyve/ szűk körben fejtik ki, hangsúlyozottan az adatvédelmi kérdésekre. Az ügyvezetőre vonatkozó kógens jogszabály /Mötv./ az egyéb munkáltatói jogok tartalmát nem fejti ki, sem a munkáltató ellenőrzési jogosítványai, sem egyéb jogosítványok tekintetében. A munkáltatói jogkör gyakorlása, a jogszabály előírásokkal nem volt ellentétes.  A kötelezettségvállalás szabályszerűségét a kötelezettségvállalás időpontjában fennálló körülmények figyelembevételével értékelte az ellenőrzés. A kötelezettségvállalás időpontjában az Áht. és az Ávr. előírásai érvényesültek, a pénzügyi teljesítésnek nem volt akadálya, a pályázati támogatásból még fel nem használt összeg az elkülönített bankszámlán rendelkezésre állt. Az aláírási jogosultságok a gazdálkodási szabályzatban foglaltak szerint érvényesültek.  A pályázati keretből felhasznált összeg a Projektben vállalt célok /munkahelyteremtés, gazdaságélénkítés/ megvalósítását szolgálta. Ebben az értelemben tehát a szabálytalanság nem pazarlásként értendő, a célra fordított összeg nem volt indokolatlan. Az Irányító Hatóság a szabálytalansági eljárást lezáró értesítésében megállapította, hogy: „A támogatott tevékenységek megvalósításának részbeni elmulasztása, a projekt befejezési határidejének eredménytelen eltelte okán megállapítható az ÁSZF 7.1.1. és 7.1.2. pontjában foglalt szerződésszegés.”  Az ellenőrzés megállapította, hogy a megelőző jelentésben nem állhatott fenn ellentmondás az aláírt nyilatkozat és a jelentés megállapítása között, különös tekintettel arra, hogy a jelentésben a nyilatkozatot az ellenőrzés nem taglalta.  Az önkormányzat gazdálkodási szabályzata alapján teljesítésigazolásra a Polgármester volt jogosult. A teljesítésigazolást a CVF Kft. ügyvezetője nyújtotta be aláírásra a Polgármesternek, valótlan tartalommal. Mivel az önkormányzat megbízott műszaki ellenőre is a dokumentumon igazolta a munka elvégzését, a teljesítést a Polgármester igazolta.  Az ellenőrzés megállapította, hogy a Z+R Consulting Kft.-vel létrejött szerződés fenntarthatóságának kérdése nem szűkíthető le az Ipari Park II Projektre, mivel a Megbízott ide kapcsolódó tevékenysége nem fedte le a megbízás tárgyát képező összes feladatát, így a tevékenység mérését objektíven az ellenőrzés nem tudta értékelni. A Megbízott munkavégzését a szerint kell értékelni, hogy tanácsadói tevékenységével teremt-e hozzáadott értéket a szerződés tárgya szerinti témakörökben, ennek minősítésére a teljesítésigazoló Polgármester kompetens.  A projekt sikertelen lezárása és a visszafizetési kötelezettség indokolta megvizsgálni az önkormányzatnál, hogy milyen pénzügyi források rendelhetők a kötelezettségvállalás fedezetére. A tartalékképzés meghatározása akkor indokolt, amikor ismert a visszafizetés pontos összege és ütemezése, valamint, hogy milyen mértékben fogja terhelni a tárgyévi, vagy a jövő évek költségvetéseit. | Javaslatok  A kérdésekre adott válaszok nem igényeltek javaslatot. |

II.2./ A belső kontrollrendszer öt elemének értékelése

A belső kontrollrendszer működésének alapelveit a Ceglédi Közös Önkormányzati Hivatal Belső Kontrollrendszer Kézikönyve tartalmazza, mely a 7/2016. (06.30.) Jegyzői intézkedés alapján 2016.07.01.-én léptett hatályba.

A kézikönyvben meghatározták a belső kontrollrendszer működéséhez kapcsolódó kontrollkörnyezet, kockázatkezelési rendszer, kontrolltevékenységek, információ és kommunikációs rendszer, valamint a monitoring rendszer fő elemeit és működési szabályait.

II.2.1./ Kontrollkörnyezet

Az önkormányzatnál a kontrollkörnyezetet a kialakított szervezeti struktúra, a tevékenységek szabályozottsága, az alkalmazottak részére dokumentáltan meghatározott feladatkörök és felelősségek biztosították. A szervezeti struktúra világos, a felelősségi viszonyok egyértelműen kerültek kialakításra. Az önkormányzat és az önkormányzati hivatal szervezeti struktúrája a Szervezeti és Működési Szabályzatban került meghatározásra. A működést és gazdálkodást megalapozó, a jogszabályokban előírt szabályozó rendszert kialakították, a munkaköri leírásokban a személyre szabott feladatokat meghatározták. A folyamatok leírását az ellenőrzési nyomvonalak tartalmazták.

Az ellenőrzött témaköröknél a kontrollkörnyezet kialakítása tekintetében az ellenőrzés javaslatot tett a mezőőrök munkaköri leírásának pontosítására, a Várvag Kft-nél a folyamatleírások kiegészítésére a Belső kontrollrendszer szabályzatban.

II.2.2./ Kockázatkezelési rendszer

Az önkormányzatnál a kockázatkezelési rendszer működésének egyes elemei a Belső Kontrollrendszer Kézikönyvébe kerültek beépítésre. A dokumentum tartalmazza a kockázatok azonosításával, elemzésével és kezelésével kapcsolatos feladatokat.

Az önkormányzatra vonatkozó kockázatok felmérése megtörtént. A Bkr. értelmében a kockázatkezelést integráltan, az összes tevékenységre és folyamatra kiterjedően kell elvégezni, az integrált kockázatkezelési rendszer felelősét ki kell jelölni. Az önkormányzati hivatalnál az integrált kockázatkezelési rendszer felelőse kijelölésre került.

A kockázatkezelési rendszerben azonosított kockázatok éves felülvizsgálatát 2024. évben a kockázatkezelési felelős elvégezte, a kockázatos folyamatok kezeléséhez a kockázatkezelési bizottság meghatározta az intézkedéseket. Az ellenőrzés a 2024. évi feladatellátás során a pályázati támogatások kezelésében tárt fel magas kockázatokat.

II.2.3./ Kontrolltevékenységek

A kontrolltevékenységek beépültek a napi folyamatokba. A kontrolltevékenységeket a vezetők, illetve más, ellenőrzési feladatokkal megbízott alkalmazottak biztosították, a folyamatba épített ellenőrzés keretein belül. A kontrolltevékenység egyes elemei – elsődlegesen a kötelezettségvállalás - az alkalmazottak munkakörébe beépített ellenőrzési feladatok végrehajtásával érvényesültek. A vezetők az alkalmazottak feletti kontrollt a rendszeres beszámoltatás útján is gyakorolták.

A vizsgált témakörök tekintetében a kontrolltevékenységek hatékonyságának javítására tett javaslatokat az ellenőrzés a pályázati támogatások kezelése tekintetében.

II.2.4./ Információ és kommunikációs rendszer

Az információs és kommunikációs rendszer megfelelő kialakítása biztosítja, hogy a megfelelő információk a megfelelő időben eljussanak az illetékes szervezethez, szervezeti egységhez, illetve személyhez. Az önkormányzati hivatalban a beszámolási szintek, határidők és módok világosan vannak meghatározva.

Az iktatási rendszer biztosította az adatok megfelelő rendezettségét, tárolását és archiválását.

Az ellenőrzés a Pénzügyi Iroda és a gazdasági társaságok közötti információáramlás javítására tett javaslatot, az önkormányzati ingatlanok értéknövekedését érintő nyilvántartási kötelezettség vonatkozásában.

II.2.5./ Monitoring (Nyomon követési rendszer)

A monitoring rendszer az operatív tevékenységek keretében megvalósuló folyamatos és eseti nyomon követésből, valamint az operatív tevékenységektől függetlenül működő belső ellenőrzésből áll.

Az önkormányzatnál a monitoring rendszer működését a Belső Kontrollrendszer Kézikönyvében írták elő. A monitoring rendszer részét képező belső ellenőrzés működését a főjegyző a jogszabályban előírt keretek között biztosította.

Az ellenőrzött témakörökben feltárt hiányosságok magukban foglalják a gazdasági események nyomon követésének hiányát, ezért a monitoring tevékenységet ezen esetekben erősíteni szükséges.

**III./ Az intézkedési tervek megvalósítása**

A Bkr. 48.§ c) pontja alapján az összefoglaló jelentés az intézkedési tervek megvalósítását a Bkr. 14.§ (1) és (2) bek. és a 47.§ (1) és (2) bek. szerinti tartalommal mutatja be.

a/ A belső ellenőrzés vizsgálati jelentéseihez kapcsolódó intézkedési tervek megvalósítása

Intézkedések végrehajtása 4. sz. táblázat

|  |  |  |  |
| --- | --- | --- | --- |
| **Témakör** | **Intézkedések** | **Határidő** | **Végrehajtás** |
| Az önkormányzat helyi iparűzési adóval kapcsolatos belső kontroll működésének ellenőrzése | 1./CKÖH SZMSZ-ének 1. sz melléklet 6.6. pontja kiegészítésre került az Adóhatósági iroda ügyrendjének megfelelően.  2./ Iroda ügyrendjében rögzített feladatok alapján az irodában dolgozók feladatköreit felülvizsgálták.  3./ Részletes ellenőrzési nyomvonalakat alakították ki az Iroda eljárási folyamatai alapján.  4./ A bevallási kötelezettség teljesítésére vonatkozó felhívást helyesbítették az Art. 221. §.nak megfelelően.  5./ Hiányzó bevallások tekintetében rendszersítették az Art. 221. §-nak megfelelő felhívásokat, ismételt felhívás esetén a bírság összegének meghatározásával.  6./ Adóellenőrzés lefolytatásához szükséges szempontrendszer meghatározása kockázatértékelési rendszer kialakításával.  7./ Tételes inkasszós listák excel formátumban történő nyilvántartása és ebben a napi könyvelési feladatokkal párhuzamosan azok teljesítettségének rögzítése. | 2023.05.31    2023.06.30  2023.07.31    2023.05.31  2023.05.31  2023.12.31  2023.12.31 | 2023.05.26.  2023.05.26.    2023.05.26.    2023.05.26.  2023.05.26.  2023.12.31.  2023.08.30. |
| Önkormányzati többségi tulajdonban lévő gazdasági társaságnak nyújtott támogatás felhasználásának ellenőrzése  Városi Sportcsarnok Kft. | 1./ Az ügyvezető nagyobb figyelmet fordít a beszámoló tájékoztató adataira.  2./ A házipénztár záró pénzkészletének értékhatárát felülvizsgálták.  3./ Tartozások kezelésére a szükséges intézkedéseket megteszik. | 2024.05.31.  2023.08.31.  2023.12.31. | 2024.05.06.  2023.08.31.  2023.12.31. |
| CKÖH - Pénzügyi Iroda  Gyermek-étkeztetés utóellenőrzése, CVÖ 14/2022.(V.26.) ök. rendeletében foglaltak alapján. | 1./ Gyermek-étkeztetési munkafolyamatok szabályozása.  2./ Feladatok részletesebb meghatározása az új tanévben megkötött megbízási szerződésekben.  3./ Munkaköri leírások pontosítása a hátralékok beszedése tekintetében.  4./ Térítési díj- befizetések nyomon követése.  5./ Dokumentumok ellenőrzésére vonatkozó határidők meghatározása.  6./ Nyilvántartott adósok adatainak felülvizsgálata, lehetőség szerinti kiegészítése a végrehajtás szempontjából fontos adatokkal. | 2023.10.31.  2023.10.31.  2023.10.31.  2023.10.31.  2023.10.31.  2023.10.31. | 2023.10.31.  2023.10.31.  2023.10.31.  2023.10.31.  2023.10.31.  2023.10.31. |
| CKÖH Szervezési Iroda  Magyar Máltai Szeretetszolgálat Egyesület- Tanyagondnoki szolgálat támogatásának ellenőrzése | 1./ Ellátási szerződés aktualizálása, mely a Szeretetszolgálat működési engedélye mellett az ellátási körzetek kialakításáról szóló önkormányzati rendelet és a Szoc.tv. előírásait is rendezni fogja.  2./ Az Ellátási Szerződés aktualizálásával az éves szakmai beszámoló tartalmi részleteit is rögzítésre kerülnek. | 2024.01.31.  2024.01.31. | 2024.12.12  Elhúzódó egyeztetések, új körzet beindításáról, valamint személyi változások a Szolgálatnál |
| CKÖH-Beruházási Iroda célellenőrzés  Csapadékvizes árok karbantartása során kitermelt hordalék deponálására kijelölt terület használatának ellenőrzése | 1./ Területen látható illegálisan elhelyezett, kommunális hulladék és építési törmelék eltávolíttatása a VÁRVAG Kft. részvételével.  2./ Talajvizsgálati jegyzőkönyv készíttetése, és értékelését követően döntés a deponáló helyen felhalmozott föld további kezeléséről. 3./ Terület sorompóval való lezárása a VÁRVAG Kft részvételével, vadkamera kihelyezése. | 2023.10.31.  2023.10.31.  2023.10.31. | 2023.10.31.  2023.10.31  2023.10.31 |
| Országos Bringapark Program 2022. BMX Freestyle pálya kialakításának ellenőrzése- Ceglédi Városfejlesztési Kft. | 1./A záró kifizetési kérelem benyújtását megelőzően a pénzügy iroda részére tájékoztató levél kiküldése a visszafizetendő összegről.  2./ A CVF Kft. által kezelt projektek ellenőrzése és egyeztetése a CKÖH Pénzügyi Irodájával | 2024.02.29.  2024.01.31. | 2024.08.27.  2024.02.29. |
| Kossuth Toborzó költségelszámolás ellenőrzése  Kossuth Kft. | 1/ A "Megrendelés" nevű nyomtatvány javítása a jelentés szerinti kiegészítendő információkkal. | 2024.05.01 | 2024.02.14 |

b/ Külső ellenőrzésekhez kapcsolódó intézkedések megvalósítása

A Ceglédi Közös Önkormányzati Hivatalnál a külső ellenőrzésekhez kapcsolódó intézkedések nyilvántartását az ellenőrzésben érintett irodák vezetik, EU-s külső ellenőrzésekhez kapcsolódó intézkedések nyilvántartása és Hazai külső ellenőrzésekhez kapcsolódó intézkedések nyilvántartása szerint bontásban. Az önkormányzatnál 2024. évben nem volt hazai külső ellenőrzés.

Az alábbi táblázat foglalja össze az EU-s külső ellenőrzéseket, az irodavezetők adatszolgáltatása alapján.

EU-s külső ellenőrzésekhez kapcsolódó intézkedések nyilvántartása 5.sz. táblázat

|  |  |  |  |  |  |
| --- | --- | --- | --- | --- | --- |
| Ellenőrzött szervezet | Ellenőrző szervezet | Ellenőrzés címe | Intézkedés | Intézkedés határideje | Teljesülés |
| Cegléd Város Önkormányzata | Közigazgatási és Területfejlesztési Minisztérium Támogatáskezelési Főosztály | Cegléd Észak-ipari kereskedelmi övezetének becsatolása a városi kerékpárhálózatba, VEKOP-5.3.2-15.2016.--00026 | jegyzőkönyv szerint | 2024.03.25 | 2024.03.21 |
| Cegléd Város Önkormányzata | Közigazgatási és Területfejlesztési Minisztérium Támogatáskezelési Főosztály | Ipari Területek bővítése az Északi-Ipari Kereskedelmi Övezetben Cegléden, VEKOP-1.2.2-15.2016.0005 | Nem releváns.  Szabálytalansági eljárással lezárva: Támogatási szerződéstől elállás, támogatás visszafizetése kamatokkal együtt | --- | --- |

Cegléd, 2025.02.14.

Jóváhagyta:

Dr. Diósgyőri Gitta

címzetes főjegyző