Iktatószám: 26507/2025.

**Összefoglaló jelentés a Pesti úti Óvoda,** **Köztársaság u. Tagóvoda**

**2024. évi belső ellenőrzéséről**

I/ A belső ellenőrzés által végzett tevékenység bemutatása önértékelés alapján

A belső ellenőrzési kötelezettséget az államháztartásról szóló 2011. évi CXCV. törvény (Áht.) írja elő. A belső ellenőrzési tevékenységre vonatkozó előírásokat a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet (Bkr.) szabályozza.

A beszámolási időszakban a Pesti Úti Óvoda és a Köztársaság u. Tagóvoda (továbbiakban együtt: óvoda) saját belső ellenőrzési szervezettel nem rendelkezett, a feladatot a Képviselő-testület döntése alapján a Ceglédi Közös Önkormányzati Hivatal (továbbiakban: önkormányzati hivatal) Belső Ellenőrzése látta el. A belső ellenőrzés a Bkr. előírásai alapján került megszervezésre, az önkormányzati hivatal és az óvoda között létrejött feladatellátási megállapodás szerint. A belső ellenőrök megbízólevelét az óvoda vezetője írta alá, az ellenőrzési programot a belső ellenőrzési vezető hagyta jóvá.

I.1./ Az éves ellenőrzési tervben foglalt feladatok teljesítésének értékelése

I/1/a) A tárgyévre vonatkozó éves ellenőrzési terv teljesítése, az ellenőrzések összesítése

Az óvoda 2024. évi belső ellenőrzési munkatervében az ellenőrzési kapacitás 24 szakértői nap, mely 2 fő ellenőr tevékenységére épült. Az ellenőrzési tervben meghatározott témakörök ellenőrzése megtörtént, feladatelmaradásra, illetve a tervben foglalt témakörök módosítására nem került sor. Soron kívüli ellenőrzést az intézményvezető nem rendelt el.

|  |  |  |
| --- | --- | --- |
| **Megnevezés** | **Tervezett szakértői nap napok száma** | **Teljesített szakértői nap napok száma** |
| ellenőrzési feladatok: | 16 | 16 |
| utóellenőrzés | 0 | 0 |
| soron kívüli ellenőrzések tartaléka | 2 | 0 |
| tanácsadói tevékenység | 1 | 3 |
| képzés | 1 | 1 |
| egyéb tevékenység (tervezés, beszámolás) | 4 | 4 |

A 2024. évi vizsgálat témája

|  |  |  |
| --- | --- | --- |
| **Az ellenőrzés címe, tárgya** | **Az ellenőrzés célja** | **Ellenőrzés módszere** |
| Kontrolltevékenység érvényesülése a kötelezettségvállalási folyamatokban | **Célja**: annak megállapítása, hogy:  - a kötelezettségvállalás kontrollkörnyezetét megfelelően alakították-e ki,  -a gazdálkodás folyamatában kulcsszerepet betöltő kötelezettségvállalás, teljesítés igazolás, utalványozás és érvényesítés rendje megfelelően érvényesül-e a személyi juttatások, dologi és felhalmozási kiadások tekintetében,  - a kontrolltevékenység beépül-e a pénzügyi teljesítés folyamataiba. | tételes ellenőrzés |

I/1/b) Büntető, szabálysértési, kártérítési, fegyelmi eljárások

A 2024. évi ellenőrzések során fegyelmi eljárás megindítására okot adó mulasztás, illetve hiányosság megállapítására nem került sor.

I.2./ A bizonyosságot adó tevékenységet elősegítő és akadályozó tényezők bemutatása

I/2/a) A belső ellenőrzés humánerőforrás ellátottsága

A Ceglédi Közös Önkormányzati Hivatal a belső ellenőrzési feladatok végrehajtását 2024. évben 2 fő belső ellenőrrel biztosította, az ellenőrzési kapacitás az ellenőrzési napok figyelembevételével 0,15 fő. A belső ellenőrzési kapacitás elegendőnek bizonyult a tervben meghatározott feladatok ellátásához.

A belső ellenőrök képzettségi szintje és gyakorlata megfelelt a 28/2011 (VIII.3.) NGM rendelet előírásainak, a belső ellenőrzést végzők rendelkeztek az Aht. 70.§ (4)-(5) bekezdésében előírt engedéllyel.

A belső ellenőrök az év folyamán több alkalommal vettek részt szakmai továbbképzéseken, a belső ellenőrzési regisztrációhoz kapcsolódó továbbképzési kötelezettségüket teljesítették.

I/2/b) A belső ellenőrök szervezeti és funkcionális függetlenségének biztosítása

A belső ellenőrök funkcionális függetlensége nem sérült, mivel az intézményvezetőnek közvetlenül alárendelve végezték tevékenységüket. Az intézményvezető biztosította az éves ellenőrzési terv kidolgozása során, az ellenőrzési program elkészítése és végrehajtása során, az ellenőrzési módszerek kiválasztása során, a következtetések és ajánlások kidolgozása és az ellenőrzési jelentés elkészítése során az ellenőrök függetlenséget.

Az óvodavezető a belső ellenőröket a bizonyosságot adó ellenőrzési és tanácsadási tevékenységen kívüli más tevékenységek végrehajtásába nem vonta be.

I/2/c) Összeférhetetlenségi esetek

Az ellenőrzések során a Bkr. 20. §-a szerinti összeférhetetlenségi okok megállapítására nem került sor.

I/2/d) A belső ellenőri jogokkal kapcsolatos esetleges korlátozások bemutatása

Az ellenőrzések során a Bkr. 25.§ a)-e) pontjaiban megfogalmazott, az ellenőr jogosultságait korlátozó intézkedésre nem került sor.

I/2/e) A belső ellenőrzés végrehajtását akadályozó tényezők

A belső ellenőrzés rendelkezésére bocsátott eszközök (informatikai rendszerek, jogforrások elérése, stb.) hozzájárultak a feladat színvonalas ellátásához. Az ellenőrzésekre való felkészülés és az ellenőrzések végrehajtásához szükséges információellátottság megfelelőnek minősíthető. Az ellenőrzések végrehajtását akadályozó tényezők nem merültek fel.

I/2/f) Az ellenőrzések nyilvántartása

Az ellenőrzések nyilvántartása a Bkr. 22. és 50. §-ai szerint került kialakításra. A belső ellenőrzési vezető gondoskodott a megfelelő nyilvántartás vezetéséről az elvégzett belső ellenőrzések tekintetében, illetve gondoskodott az ellenőrzési dokumentumok megőrzéséről.

I/2/q) Az ellenőrzési tevékenység fejlesztésére vonatkozó javaslatok

Az ellenőrzési rendszer fejlesztésére 2024. évben nem került sor, a tevékenység fejlesztését az intézményvezető nem tervezi.

I.3./ A tanácsadó tevékenység bemutatása

Az óvodánál 2024. évben a belső ellenőrzés 3 szakértői napot fordított tanácsadásra, mely tanácsadás az intézményvezető szóbeli felkérései alapján a szabályozottságra és a kontrollrendszer fejlesztésére terjedt ki.

**II./ A belső kontrollrendszer működésének értékelése ellenőrzési tapasztalatok alapján**

II.1**/** A belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok

Áht. - 2011. évi CXCV. törvény az államháztartásról

Ávr.- 368/2011. (XII.31.) Kormányrendelet - az államháztartásról szóló törvény végrehajtásáról

|  |  |
| --- | --- |
| **Összefoglaló megállapítások** | **Javaslatok** |
| **Téma:** Kontrolltevékenység érvényesülése a kötelezettségvállalási folyamatokban  Az ellenőrzés megállapította, hogy az intézménynél a kötelezettségvállalási folyamatok kontrollkörnyezetét a 2022. január 01.-től hatályos Gazdálkodási szabályzatban alakították ki. A szabályzatot a Ceglédi Közös Önkormányzati Hivatal Jegyzője adta ki az óvodavezető jóváhagyásával, hatályát kiterjesztve a Pesti Úti Óvodára is. A szabályzat rendelkezései eleget tettek az Áht. és az Ávr. előírásainak.  A szabályzatba beépült a jegyző törvényességi ellenjegyzése, melyet hatáskör hiányában az intézménynél nem gyakorolt.  Az ellenőrzés megállapította, hogy a kötelezettségvállalási folyamatban szükséges felhatalmazásokat/kijelöléseket az arra jogosult személyek írásos formában adták ki, a dokumentumok az ellenőrzés rendelkezésére álltak. A Gazdálkodási szabályzatban meghatározott kötelezettségvállalás rendjét az aláírási jogosultságok és az alkalmazott kötelezettségvállalási dokumentumok tekintetében megfelelően érvényesítették. A kötelezettségvállalások írásba foglalása a Gazdálkodási szabályzat előírása alapján történt, a jogi személlyel kötött visszterhes szerződések többségénél viszont az intézmény nem rendelkezett az Ávr. 50.§ (1a) pontjában előírt átláthatósági nyilatkozattal.  Az ellenőrzés a mintavételezéssel kiválasztott kötelezettségvállalási bizonylatok esetében néhány alaki hiányosságot állapított meg. | Pénzügyi Iroda vezetőjének  Gondoskodjon a Gazdálkodási szabályzat felülvizsgálatáról a törvényességi ellenjegyzés tekintetében.  Intézményvezetőnek  Gondoskodjon a hatályos szerződések esetében az átláthatósági nyilatkozatok bekéréséről, a jövőbeni ügyleteknél pedig alkalmazza a szerződéskötésnél az Ávr. 50. § (1a) előírásait.  Intézményvezetőnek  Pénzügyi Iroda vezetőjének  Gondoskodjanak a kontrolltevékenység megfelelő érvényesüléséről a kötelezettségvállalási folyamatokban. |

II.2./ A belső kontrollrendszer öt elemének értékelése

II.2.1./ Kontrollkörnyezet

Az óvodánál a kontrollkörnyezetet a jól kialakított szervezeti struktúra, a tevékenységek szabályozottsága, az alkalmazottak részére dokumentáltan meghatározott feladatkörök és felelősségek biztosították. A munkaköri leírásokban a személyre szabott feladatokat meghatározták. A szervezeti struktúra világos, a felelősségi viszonyok egyértelműen kerültek kialakításra. Az ellenőrzés az óvoda kontrollkörnyezetét megfelelőnek értékelte.

II.2.2./ Kockázatkezelési rendszer

A Bkr. értelmében a kockázatkezelést integráltan, az összes tevékenységre és folyamatra kiterjedően kell elvégezni. Az intézményben az ellenőrzött időszakban a kockázatkezelési rendszer szabályozása megtörtént, az előző évi vizsgálat alapján a kockázatkezelési rendszert felülvizsgálták, a kockázatok objektív értékeléséhez a szabályokat pontosították.

II.2.3./ Kontrolltevékenységek

A kontrolltevékenységek beépültek a napi folyamatokba. A kontrolltevékenységeket elsődlegesen az óvodavezető biztosította, a folyamatba épített ellenőrzés keretein belül. A kontrolltevékenység egyes elemei az alkalmazottak munkakörébe beépített ellenőrzési feladatok útján érvényesültek. A kontrolltevékenység a gazdálkodási feladatokat ellátó önkormányzati hivatalban is megjelentek, az intézményvezető és a hivatal által kialakított közös szabályok alapján, melyek a gazdálkodás összes területét érintette. Az ellenőrzés javasolta a kontrolltevékenységek erősítését a kötelezettségvállalási folyamatokban.

II.2.4./ Információ és kommunikációs rendszer

Az információ és kommunikációs rendszer megfelelő kialakítása biztosította, hogy a megfelelő információk a megfelelő időben eljussanak az illetékes szervezethez, személyhez. Az információáramlást befolyásoló negatív tényezők nem merültek fel. Az iktatási rendszer biztosította az adatok megfelelő rendezettségét és archiválását. Az ellenőrzés a beszámolási időszakban az információ és kommunikációs rendszerben hiányosságot nem tárt fel.

II.2.5./ Monitoring (Nyomon követési rendszer)

Az óvodavezetőnek olyan monitoring rendszert kell működtetni, mely lehetővé teszi a szervezet tevékenységének, a célok megvalósításának nyomon követését. A monitoring rendszer az operatív tevékenységek keretében megvalósuló folyamatos és eseti nyomon követésből, valamint az operatív tevékenységektől függetlenül működő belső ellenőrzésből állt. A monitoring rendszer részét képező belső ellenőrzés működését az óvoda vezetője a jogszabályban előírt keretek között biztosította.

**III./ Az intézkedési tervek megvalósítása**

a/ A belső ellenőrzés vizsgálati jelentéseihez kapcsolódó intézkedési tervek megvalósítása

A 2023. évi belső ellenőrzés megállapításai nem igényeltek intézkedési terv készítését.

b/ Külső ellenőrzésekhez kapcsolódó intézkedések megvalósítása

Az óvodavezető nyilatkozata szerint az intézményben 2024. évben az alábbi külső ellenőrzések valósultak meg:

1/ Irányítói ellenőrzés – Cegléd Város Önkormányzata, megállapításai nem igényeltek intézkedési terv készítését.

2/ Intézményi tanfelügyelet – melyhez a 250/2024. számon készült intézkedési terv. Az intézkedések határideje 2029.08.31.

Cegléd, 2025. február 14.

Jóváhagyta:

Orosz Zoltánné

óvodavezető