Iktatószám: 26484/2025.

**Összefoglaló jelentés a Kossuth Múzeum**

**2024. évi belső ellenőrzéséről**

I/ A belső ellenőrzés által végzett tevékenység bemutatása önértékelés alapján

A belső ellenőrzési kötelezettséget az államháztartásról szóló 2011. évi CXCV. törvény (Áht.) írja elő. A belső ellenőrzési tevékenységre vonatkozó előírásokat a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet (Bkr.) szabályozza.

A beszámolási időszakban a Kossuth Múzeum (továbbiakban: intézmény) saját belső ellenőrzési szervezettel nem rendelkezett, a feladatot a Képviselő-testület döntése alapján a Ceglédi Közös Önkormányzati Hivatal (továbbiakban: önkormányzati hivatal) Belső Ellenőrzése látta el. A belső ellenőrzés a Bkr. előírásai alapján került megszervezésre, az önkormányzati hivatal és az intézmény között létrejött feladatellátási megállapodás szerint. A belső ellenőrök megbízólevelét az intézmény vezetője írta alá, az ellenőrzési programot a belső ellenőrzési vezető hagyta jóvá.

I.1./ Az éves ellenőrzési tervben foglalt feladatok teljesítésének értékelése

I/1/a) A tárgyévre vonatkozó éves ellenőrzési terv teljesítése, az ellenőrzések összesítése

A Kossuth Múzeum 2023. évi belső ellenőrzési munkatervében az ellenőrzési kapacitás 24 szakértői nap, mely 2 fő ellenőr tevékenységére épült. Az ellenőrzési tervben meghatározott témakörök ellenőrzése megtörtént, feladatelmaradásra, illetve a tervben foglalt témakörök módosítására nem került sor. Soron kívüli ellenőrzést az intézményvezető nem rendelt el.

|  |  |  |
| --- | --- | --- |
| **Feladat megnevezése** | **terv** | **teljesítés** |
| Ellenőrzési feladatok | 16 | 16 nap |
| Utóellenőrzés | 0 | 0 nap |
| Soron kívüli ellenőrzések tartaléka | 2 | 0 nap |
| Tanácsadási tevékenység | 1 | 3 nap |
| Képzés | 1 | 1 nap |
| Egyéb tevékenység (tervezés, beszámolás, továbbképzés) | 4 | 4 nap |

A 2024. évi vizsgálatok témája: 1. sz. táblázat

|  |  |  |
| --- | --- | --- |
| **Az ellenőrzés címe, tárgya** | **Az ellenőrzés célja** | **Az ellenőrzés módszere** |
| 1/ Gazdálkodás átfogó ellenőrzése | **Célja**: annak megállapítása, hogy:  - az intézmény kialakította-e a szabályszerű gazdálkodás kontrollkörnyezetét,  - a költségvetésében jóváhagyott pénzügyi keretet a megjelölt célokra használta-e fel,  -a gazdálkodás során biztosította-e a források szabályszerű felhasználását,  -a vagyongazdálkodás során érvényesült-e a vagyon rendeltetésszerű, biztonságos használata,  -a vezetői és egyéb kontrolltevékenységek beépültek-e a gazdálkodási folyamatokba. | mintavételes ellenőrzés |

I/1/b) Büntető, szabálysértési, kártérítési, fegyelmi eljárások

A 2024. évi ellenőrzések során fegyelmi eljárás megindítására okot adó mulasztás, illetve hiányosság megállapítására nem került sor.

I.2./ A bizonyosságot adó tevékenységet elősegítő és akadályozó tényezők bemutatása

I/2/a) A belső ellenőrzés humánerőforrás ellátottsága

Az önkormányzati hivatal a belső ellenőrzési feladatok végrehajtását 2024. évben 2 fő belső ellenőrrel biztosította, az ellenőrzési kapacitás az ellenőrzési napok figyelembevételével 0,1 fő. A belső ellenőrzési kapacitás elegendőnek bizonyult a tervben meghatározott feladatok ellátásához.

A belső ellenőrök képzettségi szintje és gyakorlata megfelelt a 28/2011 (VIII.3.) NGM rendelet előírásainak, a belső ellenőrzést végzők rendelkeznek az Aht. 70.§ (4)-(5) bekezdésében előírt engedéllyel.

A belső ellenőrök az év folyamán több alkalommal vettek részt szakmai továbbképzéseken, a belső ellenőrzési regisztrációhoz kapcsolódó továbbképzési kötelezettségüket teljesítették.

I/2/b) A belső ellenőrök szervezeti és funkcionális függetlenségének biztosítása

A belső ellenőrök funkcionális függetlensége nem sérült, mivel az intézményvezetőnek közvetlenül alárendelve végezték tevékenységüket. Az intézményvezető biztosította az éves ellenőrzési terv kidolgozása során, az ellenőrzési program elkészítése és végrehajtása során, az ellenőrzési módszerek kiválasztása során, a következtetések és ajánlások kidolgozása és az ellenőrzési jelentés elkészítése során az ellenőrök függetlenséget.

Az intézményvezető a belső ellenőröket a bizonyosságot adó ellenőrzési és tanácsadási tevékenységen kívüli más tevékenységek végrehajtásába nem vonta be.

I/2/c) Összeférhetetlenségi esetek

Az ellenőrzések során a Bkr. 20. §-a szerinti összeférhetetlenségi okok megállapítására nem került sor.

I/2/d) A belső ellenőri jogokkal kapcsolatos esetleges korlátozások bemutatása

Az ellenőrzések során a Bkr. 25.§ a)-e) pontjaiban megfogalmazott, az ellenőr jogosultságait korlátozó intézkedésre nem került sor.

I/2/e) A belső ellenőrzés végrehajtását akadályozó tényezők

A belső ellenőrzés rendelkezésére bocsátott eszközök (informatikai rendszerek, jogforrások elérése) hozzájárultak a feladat színvonalas ellátásához. Az ellenőrzésekre való felkészülés és az ellenőrzések végrehajtásához szükséges információellátottság megfelelőnek minősíthető. Az ellenőrzések végrehajtását akadályozó tényezők nem merültek fel.

I/2/f) Az ellenőrzések nyilvántartása

Az ellenőrzések nyilvántartásának kialakításáról a Bkr. 22. és 50. §-ai szerint került sor. A belső ellenőrzési vezető gondoskodott a megfelelő nyilvántartás vezetéséről az elvégzett belső ellenőrzések tekintetében, illetve gondoskodott az ellenőrzési dokumentumok megőrzéséről.

I/2/q) Az ellenőrzési tevékenység fejlesztésére vonatkozó javaslatok

Az ellenőrzési rendszer fejlesztésére 2024. évben nem került sor, a tevékenység fejlesztését az intézmény nem tervezi.

I.3./ A tanácsadó tevékenység bemutatása

Az intézménynél 2024. évben a belső ellenőrzés 3 revizori napot fordított tanácsadásra, mely tanácsadás a kontrolltevékenység megfelelő érvényesüléséhez nyújtott segítséget az intézményvezetőnek.

**II./ A belső kontrollrendszer működésének értékelése ellenőrzési tapasztalatok alapján**

II.1**/** A belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok

|  |  |
| --- | --- |
| **Összefoglaló megállapítások** | **Javaslatok** |
| **Téma:** Gazdálkodás átfogó ellenőrzése  Az ellenőrzés megállapította, hogy a Múzeum 2023. évi gazdálkodását a jóváhagyott előirányzatok célszerinti felhasználása jellemezte, az előirányzatok indokolatlan felhasználására nem került sor, minden gazdasági esemény az alapvető feladatellátást szolgálta.  A Múzeumban a gazdálkodási tevékenység kontrollkörnyezetét kialakították, a szabályozó rendszerben meghatározták a költségvetés és beszámolókészítés államháztartási és számviteli elveit. A gazdasági tevékenységre vonatkozó munkamegosztás és felelősségvállalás rendjét a Múzeum és a gazdálkodási feladatokat ellátó önkormányzati hivatal Munkamegosztási megállapodásba foglalta. Az ellenőrzés megállapította, hogy a Megállapodás 2.7.9. és 2.7.11. pontjaiban foglalt meghatározások a Múzeum esetében nem relevánsak, így nem képezhetik a megállapodás tárgyát.  A Múzeum SZMSZ-ben gazdasági szervezetet tévesen jelenítették meg.  A tervezés, gazdálkodás, beszámolás során a bevételi előirányzatokat és a kiadási előirányzatokat kormányzati funkciók szerinti funkcionális osztályozás szerint tartották nyilván és mutatták be.  Az ellenőrzés megállapította, hogy a 2023. évi beszámoló és az időközi költségvetési jelentés adatai egyeznek. A tervezési és előirányzat módosítási folyamatokban néhány eltérés megállapítására került sor a költségvetési rendeletet, valamint az időközi jelentés és a 2023. évi beszámoló eredeti és módosított előirányzatainak összege között.  Az ellenőrzés megállapította, hogy a kötelezettségvállalás a szabályzatban kialakított rend szerint érvényesült. A Múzeum 2023. évben az engedélyezett alatti létszámmal végezte feladatát, a személyi juttatások tervezése és teljesítése igazodott a betöltött létszámhoz.  Az alacsony létszám kockázatot jelentett a feladatellátásra, a létszámkérdés rendezésére az intézményvezető intézkedett a fenntartó önkormányzatnál.  A Múzeum tárgyi eszközei az előző évhez képest informatikai eszközökkel és egyéb eszközökkel gyarapodtak. A mérlegben megjelenő kulturális javak értéke beszerzések kapcsán 1 191 180,- Ft-tal növekedett. A vásárolt eszközök állománybevétele a számviteli előírások szerint történt, az eszközök meglétét és a nyilvántartásokkal való egyezőséget az év végi leltárral dokumentálták. | Intézményvezetőnek  1/ Munkamegosztási megállapodás felülvizsgálata, a Múzeum esetében nem releváns részek törlése.  2/ A gazdasági szervezet nevének javítása az SZMSZ-ben.  Pénzügyi Iroda vezetőjének:  1/ Kontrolltevékenységek megfelelő működtetése a költségvetés tervezési folyamataiban és az előirányzat-  módosítások során. |

II.2./ A belső kontrollrendszer öt elemének értékelése

II.2.1./ Kontrollkörnyezet

Az intézménynél a kontrollkörnyezetet a kialakított szervezeti struktúra, a tevékenységek szabályozottsága, az alkalmazottak részére meghatározott feladatkörök és felelősségek biztosították. A szervezeti struktúra világos, a felelősségi viszonyok egyértelműen kerültek kialakításra. Az intézménynél a gazdálkodást megalapozó, a jogszabályokban előírt szabályozó rendszer kialakítására a gazdálkodási feladatokat ellátó önkormányzati hivatallal együttesen került sor. Az intézmény rendelkezett a gazdálkodás tekintetében a jogszabályban előírt szabályzatokkal, eljárás rendekkel. A költségvetés tervezésének és végrehajtásának kontrolkörnyezetét kialakították. A beszámolási időszakban a kontrollkörnyezet tekintetében a Szervezeti és Működési Szabályzat és a Munkamegosztási megállapodás pontosítására tett javaslatot az ellenőrzés.

II.2.2./ Kockázatkezelési rendszer

A Bkr. alapján a kockázatkezelést integráltan, az összes tevékenységre és folyamatra kiterjedően kell elvégezni. Az intézményben az ellenőrzött időszakban a kockázatkezelés szabályait kialakították, a kockázatok felülvizsgálatáról az intézményvezető gondoskodott.

II.2.3./ Kontrolltevékenységek

A kontrolltevékenységeket az intézményvezető a folyamatba épített ellenőrzés keretein belül biztosította, valamint a gazdálkodó szervezethez delegált aláírási jogosultságok gyakorlása során. A kontrolltevékenység egyes elemei az alkalmazottak munkakörébe beépített ellenőrzési feladatok útján érvényesültek. A kontrolltevékenység nem megfelelő működését állapította meg az ellenőrzés a költségvetés tervezése és az előirányzat módosítások folyamatában, melyekre felhívta a gazdálkodási feladatokat ellátó szervezet figyelmét.

II.2.4./ Információ és kommunikációs rendszer

Az információs és kommunikációs rendszer kialakítása biztosította, hogy a megfelelő információk a megfelelő időben eljussanak az illetékes szervezethez, személyhez. Az iktatási rendszer biztosította az adatok megfelelő rendezettségét, tárolását és archiválását. Az ellenőrzés a beszámolási időszakban nem tett olyan megállapítást, mely az információ és kommunikációs rendszer hiányosságait tárta fel.

II.2.5./ Monitoring (Nyomon követési rendszer)

Az intézményvezetőnek olyan monitoring rendszert kell működtetni, mely lehetővé teszi a szervezet tevékenységének, a célok megvalósításának nyomon követését. A monitoring rendszer az operatív tevékenységek keretében megvalósuló folyamatos és eseti nyomon követésből, valamint az operatív tevékenységektől függetlenül működő belső ellenőrzésből állt. A monitoring rendszer részét képező belső ellenőrzés működését az intézményvezető a jogszabályban előírt keretek között biztosította.

**III./ Az intézkedési tervek megvalósítása**

a/ A belső ellenőrzés vizsgálati jelentéseihez kapcsolódó intézkedési tervek megvalósítása

A 2023. évi belső ellenőrzés megállapításai nem igényeltek intézkedési terv készítését.

b/ Külső ellenőrzésekhez kapcsolódó intézkedések megvalósítása

Az intézményvezető nyilatkozata szerint az intézményben 2024. évben nem voltak külső ellenőrzések.

Cegléd, 2025. február 14.

Jóváhagyta:

Zakar József

igazgató